PMIndiaData/PMIndiaSum huggingface dataset:
कोविडमुळे कर्ता सदस्य गमावलेल्या कुटूंबाच्या मदतीसाठी सरकारने जाहीर केल्या आणखी काही उपाययोजना

नवी दिल्ली, 29 मे 2021 पीएम केअर्स फॉर चिल्ड्रेन अंतर्गत घोषित केलेल्या उपाययोजनांव्यतिरिक्त – कोविड बाधित मुलांचे सक्षमीकरण, कोविडमुळे कर्ता सदस्य गमावलेल्या कुटुंबांना मदत करण्यासाठी भारत सरकारने आणखी उपाययोजना जाहीर केल्या आहेत. त्याद्वारे ते कोविड मुळे मरण पावलेल्यांच्या कुटुंबांना निवृत्तीवेतन तसेच वाढीव आणि व्यापक विमा भरपाई देतील. पंतप्रधान म्हणाले की त्यांचे सरकार त्यांच्या कुटुंबियांसोबत एकजुटीने उभे आहे. ते म्हणाले की या योजनांच्या माध्यमातून त्यांना भेडसावणाऱ्या आर्थिक अडचणी कमी करण्यासाठी प्रयत्न सुरू आहेत. कर्मचारी राज्य विमा महामंडळ (ईएसआयसी) अंतर्गत कुटुंब निवृत्तीवेतन: कुटुंबास सन्मानाचे जीवन जगण्यासाठी आणि चांगले जीवनमान कायम ठेवण्यासाठी, रोजगाराशी संबंधित मृत्यू प्रकरणांसाठी असलेला ईएसआयसी निवृत्तीवेतन योजनेचा लाभ कोविडमुळे मरण पावलेल्यांनाही देण्यात येत आहे. अशा व्यक्तींवर अवलंबून असलेल्या कुटुंबातील सदस्य विद्यमान नियमांनुसार कर्मचाऱ्यांच्या सरासरी दैनंदिन वेतनाच्या 90% इतका निवृत्तीवेतनाचा लाभ मिळण्यास पात्र असतील. हा लाभ 24.03.2020 पासून आणि अशा सर्व प्रकरणांसाठी 24.03.2022 पर्यंत पूर्वलक्षी प्रभावाने लागू असेल. कर्मचारी भविष्य निर्वाह निधी संघटना- कर्मचार्‍यांची 'ठेवी संलग्न विमा योजना' (ईडीएलआय): ईडीएलआय योजनेतील विमा लाभात वाढ करून त्याची व्याप्ती ही वाढवली आहे. इतर सर्व लाभार्थ्यांव्यतिरिक्त, हे विशेषत: कोविडमुळे आपला जीव गमावलेल्या कर्मचार्‍यांच्या कुटूंबास मदत करेल. विम्याचा कमाल लाभ 6 लाख रुपयांवरून 7 लाख रुपये करण्यात आला आहे. 2.5 लाख रुपयांच्या किमान विमा लाभाची तरतूद पुनर्संचयित केली गेली आहे आणि 15 फेब्रुवारी 2020 पासून पुढील तीन वर्षांसाठी पूर्वलक्षी प्रभावाने लागू असेल. कंत्राटी / हंगामी कर्मचाऱ्यांच्या कुटुंबीयांना लाभ देण्यासाठी केवळ एका आस्थापनेमध्ये कायम नोकरीची अट शिथिल केली गेली आहे, ज्याद्वारे मृत्यूपूर्वी 12 महिन्यांत नोकरी बदललेल्या अशा कर्मचार्‍यांच्या कुटुंबीयांना लाभ देण्यात आला आहे. श्रम व रोजगार मंत्रालयामार्फत या योजनांची सविस्तर मार्गदर्शक सूचना जारी करण्यात येत आहे.
शांततापूर्ण वापरासाठी बाह्य अवकाशाचा वापर आणि शोध यामधील सहकार्याबाबत भारत आणि इंडोनेशिया यांच्यातील रूपरेखा कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने शांततापूर्ण वापरासाठी बाह्य अवकाशाचा वापर आणि शोध यामधील सहकार्याबाबत भारत आणि इंडोनेशिया यांच्यातील रूपरेखा कराराला कार्योत्तर मंजुरी दिली आहे. या करारावर 30 मे 2018 रोजी जकार्ता येथे स्वाक्षऱ्या आणि आदानप्रदान करण्यात आले होते. . तपशील:- हा रूपरेखा करार अंतराळ विज्ञान, बाह्य अंतरिक्षचा शोध आणि वापर ,पृथ्वीचे रिमोट सेन्सिंग , एकात्मिक बीआयएके टीटीसी केंद्राचे परिचालन आणि देखभाल यासारख्या संभाव्य हिताच्या क्षेत्रात सहकार्य दृढ करेल. करारामुळे विशिष्ट प्रक्रियांच्या अंमलबजावणीला अंतिम स्वरूप देता येईल. या करारातील उद्दिष्टे साध्य करण्यासाठी एक संयुक्त कृतीगट स्थापन केला जाईल. यामध्ये अंतराळ विभाग/इस्रो, इंडोनेशियन नेशनल इन्स्टीट्युट ऑफ एरोनॉटिक्स अँड स्पेस (एलएपीएएन) च्या सदस्यांचा समावेश असेल. व्यापक प्रभाव: रूपरेखा करारामुळे उभय देशांदरम्यान सहकार्य मजबूत होईल. या करारामुळे इंडोनेशियामध्ये इस्रोचे टीटीसी केंद्र आणि आयआरएमएस केंद्र स्थापन करण्यात मदत होईल.
पंतप्रधान नरेंद्र मोदी आणि अफगाणिस्तानचे राष्ट्राध्यक्ष अशरफ घाणी यांच्यामध्ये दूरध्वनीवरुन संवाद

अफगाणिस्तानचे राष्ट्राध्यक्ष अशरफ घाणी यांनी 15 मार्च 2016 रोजी पंतप्रधान नरेंद्र मोदी यांच्याशी दूरध्वनीवरुन संवाद साधला. राजकीय आणि आर्थिक क्षेत्रासह विविध क्षेत्रांमध्ये द्विपक्षीय सहकार्य वृद्धिंगत करण्यासाठीच्या विविध उपाययोजनांवर दोन्ही नेत्यांनी चर्चा केली. यावेळी उभय नेत्यांनी आपापल्या क्षेत्रातील विकसित होणाऱ्या परिस्थिती बाबतच्या मतांची देवाणघेवाण केली.
राष्ट्रीय सफाई कर्मचारी आयोगाचा कार्यकाळ तीन वर्षांसाठी वाढवण्याच्या प्रस्तावाला केंद्रीय मंत्रिमंडळाची मंजुरी

नवी दिल्ली, 19 जानेवारी 2022 पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज राष्ट्रीय सफाई कर्मचारी आयोगाचा (एनसीएसके) कार्यकाळ 31.3.2022 नंतर आणखी तीन वर्षांसाठी वाढवायला मंजुरी दिली आहे. तीन वर्षांच्या मुदतवाढीमुळे सुमारे 43.68 कोटी रुपये अतिरिक्त भार पडेल. प्रभाव: राष्ट्रीय सफाई कर्मचारी आयोगाला 31.3.2022 नंतर आणखी 3 वर्षे मुदतवाढ मिळाल्यामुळे देशातील सफाई कर्मचारी आणि मैला उचलणारे सफाई कर्मचारी (मॅन्युअल स्कॅव्हेंजर्स) हे प्रमुख लाभार्थी असतील. मॅन्युअल स्कॅव्हेंजर्स कायदा सर्वेक्षण अंतर्गत 31.12.2021 रोजी मॅन्युअल स्कॅव्हेंजर्सची संख्या 58098 इतकी आहे. तपशील: राष्ट्रीय सफाई कर्मचारी आयोगाची स्थापना 1993 मध्ये एनसीएसके कायदा 1993 च्या तरतुदींनुसार सुरुवातीला 31.3.1997 पर्यंतच्या कालावधीसाठी करण्यात आली. नंतर कायद्याची वैधता आधी 31.3.2002 पर्यंत आणि त्यानंतर 29.2.2004 पर्यंत वाढवण्यात आली. एनसीएसके कायदा 29.2.2004 पासून लागू होणे बंद झाले. त्यानंतर ठरावांद्वारे वेळोवेळी राष्ट्रीय सफाई कर्मचारी आयोगाचा कार्यकाळ बिगर -वैधानिक संस्था म्हणून वाढवण्यात आला आहे. सध्याच्या आयोगाचा कार्यकाळ 31.3.2022 पर्यंत आहे. पार्श्वभूमी: राष्ट्रीय सफाई कर्मचारी आयोग, स्वच्छता कर्मचाऱ्यांच्या कल्याणासाठीच्या विशिष्ट कार्यक्रमांबाबत तसेच सफाई कर्मचाऱ्यांच्या सध्याच्या कल्याणकारी कार्यक्रमांचा अभ्यास आणि मूल्यमापन, विशिष्ट तक्रारीं प्रकरणी तपास करुन याबाबत सरकारला आपल्या शिफारशी पाठवत असते. तसेच मॅन्युअल स्कॅव्हेंजर प्रतिबंध आणि पुनर्वसन कायदा, 2013,च्या तरतुदींनुसार राष्ट्रीय सफाई कर्मचारी आयोगाला या कायद्याच्या अंमलबजावणीवर देखरेख , केंद्र आणि राज्य सरकारांना त्याच्या प्रभावी अंमलबजावणीबाबत सल्ला देणे आणि कायद्याच्या तरतुदींचे उल्लंघन/अंमलबजावणी न करण्याबाबत तक्रारींची चौकशी करण्याचे काम सोपवण्यात आले आहे. सफाई कर्मचाऱ्यांच्या उत्थानासाठी सरकारने अनेक पावले उचलली असली, तरी सामाजिक-आर्थिक आणि शैक्षणिकदृष्ट्या आजही ते काही प्रमाणात वंचित आहेत. मॅन्युअल स्कॅव्हेंजिंग जवळजवळ संपुष्टात आले असले तरी, तुरळक घटना अजूनही घडतात. गटार/सेप्टिक टाक्यांची धोकादायक साफसफाई हे सरकारसाठी सर्वोच्च प्राधान्याचे क्षेत्र आहे. त्यामुळे, सफाई कर्मचाऱ्यांच्या कल्याणासाठी आणि देशातील गटार/सेप्टिक टाक्यांच्या स्वच्छतेचे संपूर्ण यांत्रिकीकरण आणि सफाई कामगारांच्या पुनर्वसनाचे उद्दिष्ट साध्य करण्यासाठी सरकारच्या विविध उपाययोजना आणि उपक्रमांवर नियमितपणे देखरेख ठेवण्याची गरज असल्याची सरकारची भावना आहे.
बीएसएनएल आता मोबाईलच्या मनोऱ्‍यांसाठी स्वमालकीची स्वतंत्र कंपनी स्थापणार

बीएसएनएल म्हणजेच भारत संचार निगम लिमटेड आता मोबाईल म्हणजेच भ्रमणध्वनी सेवा देण्यासाठी उभारण्यात आलेल्या मनोऱ्‍यांच्या संपत्तीसाठी स्वमालकीची स्वतंत्र कंपनी स्थापणार आहे. यासंबंधी पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत निर्णय घेण्यात आला. या निर्णयामुळे बीएसएनएल आता मनोऱ्‍यांसारखी पायाभूत सुविधा निर्माण करण्यासाठी, तसेच त्यासाठी निधी उभारण्यासाठी स्वतंत्र उपकंपनी तयार करू शकणार आहे. देशभरामध्ये जवळपास 4,42,000 मनोरे आहेत. त्यापैकी बीएसएनएलचे 66,000 पेक्षा जास्त मनोरे आहेत. मनोरे निर्मितीसाठी स्वतंत्र उपकंपनी स्थापन केल्यानंतर चांगली सेवा देवून कंपनीच्या उत्पन्नामध्ये वृद्धी होण्यास मदत होणार आहे.
भारताच्या 73व्या प्रजासत्ताक दिनानिमित्त जागतिक नेत्यांनी दिलेल्या शुभेच्छांबद्दल पंतप्रधानांनी त्यांचे मानले आभार

भारताच्या 73 व्या प्रजासत्ताक दिनानिमित्त जागतिक नेत्यांनी दिलेल्या शुभेच्छांबद्दल पंतप्रधान नरेंद्र मोदी यांनी त्यांचे आभार मानले आहेत. नेपाळच्या पंतप्रधानांच्या ट्विटला प्रतिसाद देताना पंतप्रधान म्हणाले; "पंतप्रधान शेरबहादुर देवबा, तुम्ही दिलेल्या हार्दिक शुभेच्छांबद्दल धन्यवाद. आपण आपल्या अनेक वर्षांच्या दृढ आणि शाश्वत मैत्रीला बळ देण्यासाठी एकत्र काम करत राहू." भूतानच्या पंतप्रधानांच्या ट्विटला प्रतिसाद देताना पंतप्रधान म्हणाले; "भारताच्या प्रजासत्ताक दिनानिमित्त आपण दिलेल्या शुभेच्छांबद्दल भूतान, पंतप्रधान आपणांस धन्यवाद. भारताच्या भूतानसोबतच्या वैशिष्ट्यपूर्ण आणि चिरस्थायी मैत्रीला अतिशय महत्त्व आहे. ताशी डेलेक, भूतान सरकार आणि भूतानमधील जनता यांचे संबंध अधिकाधिक दृढ होवोत." श्रीलंकेच्या पंतप्रधानांच्या ट्विटला प्रतिसाद देताना पंतप्रधान म्हणाले; "धन्यवाद, पंतप्रधान राजपक्षे. हे वर्ष विशेष आहे, कारण आपले दोन्ही देश स्वातंत्र्याच्या 75 वर्षांचा प्रवास साजरा करत आहोत. आपल्या जनतेमधील संबंध देखील वर्धिष्णू होवोत." इस्रायलच्या पंतप्रधानांच्या ट्विटला प्रतिसाद देताना पंतप्रधान म्हणाले; "भारताच्या प्रजासत्ताक दिनानिमित्त आपण दिलेल्या हार्दिक शुभेच्छांबद्दल धन्यवाद, पंतप्रधान नफ्ताली बेनेट. गेल्या नोव्हेंबरमध्ये झालेल्या आपल्या बैठकीचे मला स्मरण झाले. मला विश्वास आहे, की भारत-इस्त्रायल रणनैतिक भागीदारी संबंध तुमच्या दूरगामी दृष्टीकोनाने समृद्ध होत राहील."
15 ते 18 वर्षे वयोगटातील 50% हून अधिक किशोरवयीनांना कोविड प्रतिबंधक लसीची पहिली मात्रा देण्यात आल्याबद्दल पंतप्रधानांनी केली प्रशंसा

नवी दिल्ली 19 जानेवारी 2022 वय वर्षे 15 ते 18 या गटातील 50%हून जास्त किशोर, किशोरींना कोविड प्रतिबंधक लसीची पहिली मात्रा देण्यात आल्याबद्दल पंतप्रधान नरेंद्र मोदी यांनी प्रशंसा केली आहे. केंद्रीय आरोग्य मंत्री डॉ.मनसुख मांडवीय यांनी केलेल्या ट्विटला प्रतिसाद देताना पंतप्रधान म्हणाले; “तरुण आणि युवा भारत आपल्याला मार्ग दाखवीत आहे! ही अत्यंत उत्साहवर्धक बातमी आहे. आपण लसीकरणाचा हाच वेग कायम ठेवूया. लसीकरण करून घेणे आणि कोविड संबंधी सर्व नियमांचे पालन करणे अत्यंत महत्त्वाचे आहे. आपण सर्व एकत्रितपणे या महामारीशी लढा देऊया.”
पंतप्रधानांनी केदारनाथ मंदिरात घेतले दर्शन, मंदिर परिसरातील पुनर्बांधणी प्रकल्पांचा पंतप्रधानांकडून आढावा

दिवाळीनिमित्त पंतप्रधान नरेंद्र मोदी यांनी, केदारनाथ मंदिरात जाऊन भगवान केदारनाथाचे दर्शन घेतले. पंतप्रधानांनी ऐतिहासिक केदारनाथ मंदिरात प्रार्थनाही केली. त्यानंतर त्यांनी मंदिर परिसराची पाहणी केली. मंदिर परिसरात सुरु असलेल्या पुनर्बांधणी कामांचा त्यांनी आढावा घेतला. यावेळी उपस्थित असलेल्या अधिकाऱ्यांनी त्यांना कामाच्या प्रगतीची माहिती दिली. त्याशिवाय मंदिर परिसरात उपस्थित असलेल्या अनेक लोकांशी पंतप्रधानांनी संवाद साधला. उत्तराखंड येथे 2013 साली झालेल्या भीषण भूस्खलनानंतर आणि पुरामुळे झालेल्या पडझडीनंतर या मंदिर परिसरात पुनर्बांधणीचे काम जोमाने सुरु आहे.
श्रीलंकेचे परराष्ट्र व्यवहार मंत्री रवि करुणानायके  यांनी पंतप्रधानांशी साधला संवाद

श्रीलंकेचे परराष्ट्र व्यवहार मंत्री रवि करुणानायके यांनी पंतप्रधान नरेंद्र मोदी यांच्याशी आज संवाद साधला. आंतरराष्ट्रीय वेसाक दिनानिमित्त मागच्या महिन्यात श्रीलंका येथे दिलेल्या फलदायक आणि स्मरणीय भेटीला पंतप्रधानांनी यावेळी उजाळा दिला. परराष्ट्र व्यवहार मंत्री पदाची नवी जबाबदारी स्वीकारणारे करुणानायके यांचे त्यांनी अभिनंदन केले. श्रीलंकेत नुकतीच उद्‌भवलेली पूरस्थिती आणि भूस्खलनामुळे झालेल्या जिवीतहानीबद्दल पंतप्रधानांनी शोक व्यक्त केला. यासंदर्भात भारत श्रीलंकेला मदत करण्यास कायम तत्पर राहिल, असा दिलासाही त्यांनी दिला. श्रीलंकेतील पूरस्थिती आणि भूस्खलनानंतर भारताने तात्काळ केलेल्या मदतीबद्दल परराष्ट्र व्यवहार मंत्री रवि करुणानायके यांनी पंतप्रधानांचे आभार मानले. भारतासोबतची भागिदारी दृढ करण्याप्रति श्रीलंका सरकारच्या वचनबध्दतेची ग्वाही त्यांनी यावेळी दिली.
सध्याच्या  ‘आंशिक पतहमी योजनेत’ बदल करण्याच्या प्रस्तावाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत सार्वजनिक क्षेत्रातील बॅंकांमार्फत जारी करण्यात आलेल्या 20 टक्क्यांपर्यंतच्या सार्वभौम पोर्टफोलियो हमीला मंजुरी देण्यात आली. NB योजनेच्या विस्ताराचा लाभ होऊ शकेल.
स्वच्छ भारतचा अंगीकार करण्याबाबत सांगणाऱ्या आणि मारहाणीत मृत्यू पावलेल्या ई-रिक्षा चालकाला पंतप्रधानांकडून 1 लाख रुपयांची मदत

परदेश दौऱ्यावर असलेले पंतप्रधान नरेंद्र मोदी यांनी मारहाणीत मृत्यू पावलेले नवी दिल्लीतील ई-रिक्ष चालक रवींद्र कुमार यांच्या नातेवाईकांना पंतप्रधान राष्ट्रीय सहाय्य निधीतून 1 लाख रुपये मंजूर केले आहेत. उघड्यावर मूत्र विसर्जन करणाऱ्या दोन व्यक्तींना थांबवणारे रवींद्र कुमार यांचा मारहाणीत मृत्यू झाला होता. पंतप्रधानांनी या घटनेची निंदा केली असून या निर्घृण कृत्याला जबाबदार असणाऱ्यांविरुद्ध कठोर कारवाई करण्याचे निर्देश अधिकाऱ्यांना दिले आहेत. तत्पूर्वी केंद्रीय नगर विकास तसेच माहिती आणि प्रसारण मंत्री व्यंकय्या नायडू यांनी नवी दिल्लीत ई-रिक्षा चालकाच्या कुटुंबीयांची भेट घेतली. हे कृत्य निंदनीय असल्याचे सांगत नायडू यांनी आपल्या वेतनातून 50 हजार रुपयांचा धनादेश कुटुंबीयांना दिला. गुन्हेगारांना शिक्षा झालीच पाहिजे, असेही नायडू यांनी स्पष्ट केले.
भारताने नुतनीकरण केलेल्या जाफना येथील दुरईअप्पा स्टेडिअमचे श्रीलंकेच्या जनतेला लोकार्पण

पंतप्रधान नरेंद्र मोदी आणि श्रीलंकेचे राष्ट्रपती मैत्रीपाला सिरिसेना उद्या सकाळी जाफना येथील नुतनीकरण करण्यात आलेला दुरईअप्पा स्टेडियम संयुक्तपणे श्रीलंकेच्या जनतेला समर्पित करणार आहेत. राष्ट्रपती सिरिसेना जाफना स्टेडियममध्ये उपस्थित राहतील तर पंतप्रधान नरेंद्र मोदी नवी दिल्ली येथून व्हिडिओ कॉन्फरन्सिंगच्या माध्यमातून या कार्यक्रमात सहभागी होतील. जाफनाचे महापौर दिवंगत अल्फ्रेड थंबीराजा दुरईअप्पा यांच्या नावाने उभारण्यात आलेल्या स्टेडियमचे भारत सरकारने 7 कोटींहून अधिक रुपये खर्चून नुतनीकरण केले. नुतनीकरण करण्यात आलेल्या स्टेडियमची आसन क्षमता 1850 इतकी आहे. श्रीलंकेच्या उत्तरेकडील प्रांतातील युवकांच्या सर्वांगीण विकासाला मदत करण्यासाठी तसेच क्रीडा आणि मनोरंजन उपक्रमांना प्रोत्साहन देण्यासाठी आवश्यक पायाभूत सुविधा यामुळे उपलब्ध होतील. 1997 पासून या स्टेडियमचा वापर बंद आहे. पंतप्रधान नरेंद्र मोदी आणि राष्ट्रपती सिरिसेना यांच्यासमोर नुतनीकरण करण्यात आलेल्या स्टेडियममध्ये दुसरा आंतरराष्ट्रीय योग दिनाचा कार्यक्रम साजरा करण्यात येणार आहे. आठ हजारांहून अधिक लोक या योगासन कार्यक्रमात सहभागी होण्याची शक्यता आहे.
आंतरराष्ट्रीय बालिका दिनानिमित्त पंतप्रधानांचा संदेश

अभ्यासापासून ते क्रीडा क्षेत्रापर्यंत, सर्वच क्षेत्रात बालिकांनी आपला ठसा उमटवला आहे. आंतरराष्ट्रीय बालिका दिनानिमित्त त्यांच्या कर्तृत्वाला सलाम, असे पंतप्रधान नरेंद्र मोदी यांनी आंतरराष्ट्रीय बालिका दिनानिमित्त दिलेल्या संदेशात म्हटले आहे. दरवर्षी 11 ऑक्टोबरला आंतरराष्ट्रीय बालिका दिन साजरा केला जातो. स्त्री-पुरुष समानतेसाठी भारतात आपण एकत्रित काम करायला हवे, तसेच कर्तृत्वाला वाव देणाऱ्या सर्व संधी मुलींना उपलब्ध व्हायला हव्या, असे पंतप्रधानांनी म्हटले आहे.
रशियाच्या अध्यक्षांबरोबर द्विपक्षीय बैठकीच्या सुरुवातीला पंतप्रधान नरेंद्र मोदी यांनी केलेले भाषण

नवी दिल्‍ली, 16 सप्‍टेंबर 2022 महामहीम , मला पुन्हा एकदा आपल्याला भेटण्याची संधी प्राप्त झाली आहे , तसेसच पुन्हा एकदा आपल्याशी अनेक बाबींवर चर्चा करण्याची संधी प्राप्त झाली आहे आपण जेव्हा गेल्या वर्षी डिसेंबरमध्ये भारताला भेट दिली होती तेव्हा आपण अनेक बाबींवर चर्चा केली होती आणि त्यानंतरही आपण म्हटल्याप्रमाणे दूरध्वनीवरूनही आपण संवाद साधून भारत आणि रशिया मधले द्विपक्षीय संबंध तसेच जगभरातल्या समस्या बाबत सविस्तर चर्चा केली होती. आज पुन्हा एकदा आपण भेटत आहोत आणि आज जगासमोर असणाऱ्या अनेक समस्या विशेषतः विकसनशील देशांसमोर च्या ,अन्नसुरक्षा, इंधन सुरक्षा, खते यासारख्या समस्या असून आपण यातून मार्ग काढला पाहिजे आणि तुम्ही सुद्धा यामध्ये पुढाकार घ्यायला हवा. आज आपल्याला पुन्हा एकदा या बाबींवर चर्चा करण्याची संधी मिळत आहे . महामहीम , मला आपले तसंच युक्रेंनचेही आभार मानायचे आहेत , कारण सुरुवातीला संकट काळात युक्रेन मध्ये अडकलेल्या आमच्या हजारो विद्यर्थ्यांना तुमच्या आणि युक्रेंनच्या मदतीने सुरक्षितपणे बाहेर काढून त्यांना त्यांच्या घरी पाठवणे शक्य झाले. यासाठी मी तुम्हा दोन्ही देशांचा आभारी आहे महामहीम , मला माहिती आहे की सध्याचं युग हे युद्धाचं नसून मी याबाबत आपल्याशी दूरध्वनीद्वारे अनेकदा संवाद साधला आहे. लोकशाही, मुत्सद्देगिरी आणि चर्चा या जगभराशी संबंधित बाबी आहेत, येत्या काही दिवसात आपण शांततेच्या मार्गावर वाटचाल करण्यासाठी काय करावं लागेल याबाबत चर्चा करण्याची संधी आज आपल्याला पुन्हा एकदा मिळेल. मला याबाबत तुमचं मत जाणून घ्यायचीही संधी मिळेल. महामहीम , भारत आणि रशियाचे संबंध अनेक पटींनी वृद्धिंन्गत झाले आहेत. आम्ही या नात्याचा आदर करतो कारण गेल्या कित्येक दशकापासून आपण एकमेकांसोबत राहिलो आहोत आणि संपूर्ण जगाला भारत आणि रशिया याचं परस्पर नातं ज्ञात आहे. भारत आणि रशिया यांची परस्पर मैत्री अखंडित असल्याचंही संपूर्ण जगाला माहिती आहे. व्यक्तिशः बोलायचं झालं तर या दोन्ही देशांचा प्रवास एकत्रित सुरू झाला. मी आपल्याला सर्वप्रथम 2001 मध्ये भेटलो जेव्हा तुम्ही सरकारचे प्रमुख म्हणून कार्यरत होतात आणि मी राज्य सरकारचा प्रमुख म्हणून कार्यरत होतो. आज या घटनेला बावीस वर्षे झाली असून आपली मैत्री सातत्याने वाढत आहे. आपण या क्षेत्राच्या विकाससाठी आणि लोकांच्या हितासाठी सातत्याने एकत्र काम करत आहोत. आज या एससीओ परिषदेत आपण भारताबद्दल ज्या भावना व्यक्त केल्या त्याबद्दल मी आपला अत्यंत आभारी आहे महामहीम , आपल्या आजच्या विपक्षीय बैठकीतल्या चर्चेमुळे आपले परस्पर संबंध आणखी दृढ होतील याबद्दल मला विश्वास आहे आगामी दिवसात जगाच्या आशा आणि अपेक्षा पूर्णत्वाला नेण्यासाठी हे संबंध निश्चितच उपयोगी पडतील. आपण आज जो वेळ दिलात त्याबद्दल मी पुन्हा एकदा आपला आभारी आहे.
पंतप्रधानांच्या हस्ते आयडीएफसी बँकेचा शुभारंभ

बँकिंग क्षेत्र, ग्रामीण भागात मोठा विकास साधेल हे निश्चित असल्याचं पंतप्रधान नरेंद्र मोदी यांनी म्हटलं आहे. दूरसंचार क्षेत्रानं काही वर्षांपूर्वी गाठलेल्या विकासाप्रमाणेच हा विकास असेल असं पंतप्रधानांनी स्पष्ट केलं. नवी दिल्लीत आज पंतप्रधान नरेंद्र मोदी यांच्या हस्ते पायाभूत विकास अर्थसहाय्य कंपनी अर्थात आयडीएफसी ( Infrastructure Development Finance Corporation) बँकेचा शुभारंभ झाला, त्यावेळी ते बोलत होते. आयडीएफसीच्या आतापर्यंतच्या 18 वर्षांच्या प्रवासाबद्दल पंतप्रधानांनी प्रशंसा केली आणि आता आयडीएफसी ग्रामीण भागातल्या बँकिंग क्षेत्रासारख्या अधिक आव्हानात्मक क्षेत्रात पदार्पण करत आहे असं सांगितलं. पायाभूत सुविधा क्षेत्र निर्मितीत मदतीचा हात दिल्यानंतर, आता ही कंपनी ‘जीवन-निर्माण’ कार्यात पदार्पण करत आहे असे पंतप्रधान म्हणाले. अत्याधुनिक तंत्रज्ञानामुळे संपूर्ण बँकिंग क्षेत्रात मोठ्या परिवर्तनाचा काळ सुरू आहे आणि आता बँकिंग क्षेत्र केवळ इमारत विरहित आणि कागद विरहितच राहणार नाही, तर अंतिमत: हे क्षेत्र चलनविरहित होईल आणि त्यामुळे काळ्या धनावर अंकुश राखण्यास मोठी मदतच होईल, असं पंतप्रधानांनी स्पष्ट केलं. पंतप्रधानांनी केंद्र सरकारद्वारे बँकिंग क्षेत्रातील सुधारणांचा उल्लेखही केला. विशेषत: वरिष्ठ पदांवरील नियुक्त्या, बँक बोर्ड ब्यूरोची स्थापना, बँकांचे पुनर्भांडवलीकरण, लाभदायी नसणाऱ्या ठेवींचं पुनर्गठन, शून्य हस्तक्षेपाद्वारे बँक व्यवस्थापन अधिक सक्षम करणे, महत्वपूर्ण कार्यांच्या सूचक अंकांच्या उत्तरदायित्वाची रुपरेषा आखणे आणि बँक प्रशासनात सुधारणा करणे या सुधारणांचा यात समावेश आहे. केंद्रीय वित्तमंत्री अरुण जेटली, केंद्रीय वित्त राज्यमंत्री जयंत सिन्हा यावेळी उपस्थित होते.
भारत आणि मालदीव दरम्यान व्हिसा व्यवस्थेच्या सुविधेशी संबंधित कराराला मंत्रिमंडळाची कार्योत्तर मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि मालदीव दरम्यान डिसेंबर 2018 मध्ये स्वाक्षरी करण्यात आलेल्या व्हिसा व्यवस्थेच्या सुविधेवरील कराराला कार्योत्तर मंजुरी दिली आहे. व्हिसा सुविधेशी संबंधित करारावर मालदीवच्या राष्ट्रपतींच्या भारत दौऱ्यादरम्यान स्वाक्षऱ्या करण्यात आल्या होत्या. उभय देशांच्या जनतेमधील परस्पर संबंध मजबूत करणे हा या कराराचा उद्देश आहे. यामुळे दोन्ही देशांच्या नागरिकांना पर्यटन, वैद्यकीय उपचार, शिक्षण, उद्योग आणि रोजगारासाठी एकमेकांच्या देशात प्रवास करणे सुलभ होईल. पर्यटन, वैद्यकीय उपचार आणि मर्यादित उद्योगाच्या उद्देशासाठी 90 दिवसांच्या व्हिसा मुक्त प्रवासाची या करारात तरतूद आहे. तसेच अशा प्रकारच्या व्हिसा मुक्त प्रवेशाला वैद्यकीय व्हिसा, विद्यार्थ्यांच्या आश्रितांसाठी आणि एकमेकांच्या प्रदेशात रोजगार मिळवण्याचा प्रयत्न करणाऱ्यांच्या व्हिसात सहजपणे रुपांतरित करण्याची तरतूदही या करारात आहे.
महाकवी भारथीयार, सुब्रमण्य भारती यांच्या जयंतीनिमित्त पंतप्रधानांनी केले नमन.

महाकवी भारथीयार, सुब्रमण्य भारती यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. आपल्या ट्विटमध्ये पंतप्रधान म्हणाले की “महान सुब्रमण्य भारती यांच्या जयंती निमित्त मी त्यांना नमन करत आहे. महाकवी भारथीयार हे असीम धैर्य आणि अतुलनीय बुद्धिमत्तेचे मूर्तीमंत प्रतीक होते. भारताचा विकास आणि प्रत्येक भारतीयाचे सबलीकरण करण्याची भव्य दृष्टी त्यांच्याकडे होती. विविध क्षेत्रात त्यांच्या कल्पना सत्यात उतरवण्यासाठी आपण कार्यरत आहोत.”
हुतात्मा दिनानिमित्त भगतसिंह, राजगुरु आणि सुखदेव यांना पंतप्रधानांची  आदरांजली

हुतात्मा दिनानिमित्त पंतप्रधान नरेंद्र मोदी यांनी भगतसिंह राजगुरु आणि सुखदेव यांना अभिवादन केले आहे. भगतसिंह, राजगुरु आणि सुखदेव यांच्यासमोर नतमस्तक होत त्‍यांच्या शौर्य आणि देशभक्तीला पंतप्रधानांनी सलाम केला आहे. भगतसिंह, राजगुरु आणि सुखदेव यांचे शौर्य आणि देशभक्ती सर्व पिढयांसाठी सदैव स्फूर्तीदायी असल्याचे पंतप्रधानांनी म्हटले आहे. पुढच्या पिढयांना स्वातंत्र्य अनुभवायला मिळावे यासाठी युवादशेतच या तीन शूरवीरांनी आपल्या आयुष्याचे बलिदान दिले असे पंतप्रधानांनी म्हटले आहे.
राज्य स्थापना दिनानिमित्त पंतप्रधानांच्या हरियाणामधील जनतेला शुभेच्छा

पंतप्रधान नरेंद्र मोदी यांनी हरियाणा दिनानिमित्त हरियाणातल्या जनतेला शुभेच्छा दिल्या आहेत. “जय जवान जय किसान” या प्रेरणेचे मूर्तिमंत प्रतिबिंब हरियाणात उमटलेले दिसते. हरियाणा स्थापना दिनानिमित्त मी राज्यातल्या जनतेला शुभेच्छा देतो आणि हरियाणाच्या विकासासाठी प्रार्थना करतो, असे पंतप्रधानांनी आपल्या संदेशात म्हटले आहे.
जमियत  उलेमा ए हिंदच्या नेते आणि पंतप्रधान दरम्यान भेट

जमियत उलेमा ए हिंदच्या नेतृत्वाखाली, मुस्लिम समुदायाच्या 25 नेत्यांनी पंतप्रधान नरेंद्र मोदी यांची आज भेट घेतली. राष्ट्रीय सुरक्षा सल्लागार अजित डोवाल यांनी या प्रतिनिधी मंडळाचे स्वागत केले. संपूर्ण जग भारताकडे पाहत असून, राष्ट्राची आगेकूच सुरु ठेवणे ही भारतीय समाजाच्या सर्वच घटकांची जबाबदारी असल्याचे त्यांनी सांगितले. डोवल यांच्या वक्तव्याशी या नेत्यांनी सहमती दर्शवली. पंतप्रधानांच्या सबका साथ सबका विकास या धोरणाला अनुसरून देशाला प्रगतीपथावर नेणे हे उद्दिष्ट हवे असे ते म्हणाले. पंतप्रधानांच्या दूरदृष्टीची प्रशंसा करतानाच, पंतप्रधानांवर देशातल्या जनतेच्या असलेल्या विश्वासामुळे समाजातल्या सर्वच स्तराची भरभराट होईल असा विश्वास या प्रतिनिधिमंडळाने व्यक्त केला. नव भारताच्या निर्मितीसाठी समान भागीदार होण्यासाठी मुस्लिम समाज उत्सुक असल्याचे या नेत्यांनी सांगितले. दहशतवाद हे मोठे आव्हान असल्याची दखल घेत दहशतवाद नष्ट करण्यासाठी एकत्रित निश्चय त्यांनी व्यक्त केला. कोणत्याही परिस्थितीत, कोणीही देशाच्या सुरक्षेशी अथवा कल्याणाशी तडजोड करणार नाही ही मुस्लिम समाजाची जबाबदारी असल्याचे त्यांनी सांगितले. भारताविरुद्धचे कोणतेही कारस्थान, मुस्लिम समाज यशस्वी होऊ देणार नाही, असे त्यांनी सांगितले. काश्मीरमधल्या परिस्थितीविषयी चिंता व्यक्त करून केवळ पंतप्रधान नरेंद्र मोदी हेच हा प्रश्न सोडवू शकतात असा विश्वास या प्रतिनिधिमंडळाने व्यक्त केला. तिहेरी तलाक या विषयावर पंतप्रधानांनी घेतलेल्या पवित्र्याची त्यांनी प्रशंसा केली. या प्रतिनिधिमंडळात, शैक्षणिक संस्थांशी निगडित सदस्यांचा समावेश होता. त्यांनी, स्टार्ट अप, रोकडरहित व्यवहार, नीती आयोगाने नुकत्याच आयोजित केलेल्या हॅकॆथॉन, यासारख्या सरकारी उपक्रमात या संस्थानी केलेल्या प्रगतीची माहिती यावेळी दिली. केंद्र सरकारच्या अल्पसंख्याक कल्याण योजनांच्या अंमलबजावणीची त्यांनी स्तुती केली. लोकशाहीची सर्वात मोठी शक्ती म्हणजे सलोखा आणि स्नेहभाव असल्याचे पंतप्रधानांनी या प्रतिनिधी मंडळाचे स्वागत करताना सांगितले. आपल्या नागरिकात भेदभाव करण्याचा कोणताही अधिकार सरकारला नाही यावर भर देतानाच, विविधतेतून एकता हे भारताचे वैशिष्ट्य राहिल्याचे पंतप्रधान म्हणाले. जगात फोफावणाऱ्या कट्टरतावादाला भारतातल्या नव्या पिढीने बळी पडता कामा नये असे त्यांनी सांगितले. तिहेरी तलाक या मुद्द्याचे राजकारण होऊ देऊ नये याचा पुनरुच्चार करत याबाबत सुधारणा करण्यासाठी या नेत्यांनी जबाबदारी स्वीकारावी असे आवाहन त्यांनी केले. जमियत उलेमा ए हिंदचे अध्यक्ष मौलाना सय्यद मोहमद उस्मान मंसूरपुरी, जमियत उलेमा ए हिंदचे सरचिटणीस मौलाना मोहमद ए मदानी, मुंबई अंजुमन इस्लामचे अध्यक्ष डॉ झहीर काझी, प्रो अख्तरूल वासें, मौलाना बद्रुद्दीन अजमल यांचा या शिष्टमंडळात समावेश होता.
पंतप्रधान नरेंद्र मोदी आणि मॉरिशसचे पंतप्रधान प्रविंद कुमार जगनाथ यांच्या हस्ते प्रकल्पांचे संयुक्तरित्या उद्‌घाटन आणि आरंभ

नवी दिल्ली, 19 जानेवारी 2022 पंतप्रधान नरेंद्र मोदी आणि मॉरिशसचे पंतप्रधान प्रविंद कुमार जगनाथ उदया, म्हणजेच 20 जानेवारी 2022 रोजी आभासी माध्यमातून संयुक्तपणे मॉरिशसमधील भारत-सहाय्यित सोशल हाऊसिंग युनिट्स प्रकल्पाचे उद्‌घाटन करतील. उभय नेते मॉरिशसमधील नागरी सेवा महाविद्यालय आणि 8 मेगावॅटच्या सौर पीव्ही फार्म प्रकल्पांचाही आरंभ करतील. हे प्रकल्प भारताच्या विकास पाठबळाने उभारले जात आहेत. मेट्रो एक्सप्रेस प्रकल्प आणि इतर पायाभूत सुविधा प्रकल्पांसाठी भारताकडून मॉरिशसला दिलेल्या 190 दशलक्ष डॉलर्स कर्जाची रक्कम वाढवण्याबाबतचा करार आणि लघु विकास प्रकल्पांच्या अंमलबजावणी संदर्भातील सामंजस्य करारही यावेळी होणार आहे.
2011 मध्ये  स्वाक्षऱ्या झालेल्या तसेच  आय सी ए आय आणि संयुक्त अरब अमिरातीतल्या हायर कॉलेजेस ऑफ टेक्नोलॉजी यांच्यातल्या सामंजस्य कराराला मंत्रिमंडळाची मंजूरी

केंद्रीय मंत्रिमंडळाने, 2011 मध्ये स्वाक्षऱ्या झालेल्या सामंजस्य कराराला पूर्वलक्षी प्रभावाने तसेच आय सी ए आय आणि संयुक्त अरब अमिरातीतल्या हायर कॉलेजेस ऑफ टेक्नोलॉजी यांच्यातल्या सामंजस्य कराराच्या नूतनीकरणाला मान्यता दिली आहे. आय सी ए आय, एचसीटी अर्थात, हायर कॉलेजेस ऑफ टेक्नोलॉजीला त्यांच्या सध्याच्या अभ्यासक्रमाचा आढावा घेऊन तांत्रिक साहाय्य पुरवेल, आय सी ए आयचे सदस्यत्व घेण्याच्या दृष्टीने एचसीटी विद्यार्थ्यांना नव्या अथवा सुधारित अभ्यासक्रमाची शिफारस करेल, एचसीटी विद्यार्थ्यांसाठी आयसीएआय चर्चासत्र आणि कार्यशाळा घेण्यासाठी सहकार्य करेल.
पंतप्रधानांनी बिहारमध्ये रेल्वे पूल प्रकल्पाच्या कोनशिलेचे अनावरण केले

पंतप्रधान नरेंद्र मोदी यांनी आज पटनामध्ये नवनिर्मित रेल्वे आणि रस्ता पुलाचा रेल्वेचा भाग राष्ट्राला अर्पण केला. हाजिपूर येथे या कार्यक्रमाचे आयोजन करण्यात आले होते. पंतप्रधानांनी मुंगेर येथे नवनिर्मित रेल्‍वे आणि रस्ता पुलावर मालगाडयांच्या कार्यान्वयानाचे आणि मोकामा येथे राजेंद्र पूलानजीक अतिरिक्त पुलाच्या कोनशिलेचे देखील अनावरण केले. याप्रसंगी उपस्थित जनसमूदायाला संबोधित करताना पंतप्रधान म्हणाले की, या नवीन पूलामुळे वाहतूकीत सुधारणा होईल आणि यामुळे या भागातील लोकांच्या आर्थिक परिस्थतीदेखील सुधारणा होईल. अटल बिहारी वाजपेयी जेव्हा पंतप्रधान होते आणि बिहारचे आताचे मुख्यमंत्री नितीश कुमार जेव्हा रेल्वे मंत्री होते तेव्हा या प्रकल्पांचे भूमीपूजन झाल्याचे त्यांनी यावेळी नमूद केले. संपूर्ण देशाच्या शाश्वत विकासासाठी देशाच्या पुर्वेकडील राज्यांचा विकास होणे आवश्यक आहे असे पंतप्रधानांनी ठासून सांगितले. भारताच्या विकासाचे प्रमुख केंद्र पूर्व भारतात आहे. जर भारताचा विकास करायचा असेल तर बिहारचा विकास करायला पाहिजे असे ते म्हणाले. पायाभूत सुविधांचा विकास आणि विशेषत: रेल्वे आणि रस्त्याचा विकास यामध्येच विकासाचे बीज आहे ज्यामुळे विकासाला गती प्राप्त होईल. रेल्वेचे संपूर्ण आधुनिकीकरण झाले पाहिजे यावर पंतप्रधानांनी यावेळी भर दिला.